লিভারপুলকে ধরাশায়ী করে লিগ কাপ জিতল নিউকাসল

ওয়েব ডেস্ক: উৎসবে মাতোয়ারা ইংল্যান্ডের নিউকাসল (Newcastle) শহর। কারণ লিগ কাপ অর্থাৎ কারাবাও কাপ (Carabao Cup) চ্যাম্পিয়ন হয়েছে নিউকাসল ইউনাইটেড তাও আবার ফাইনালে লিভারপুলের (Liverpool) মতো বড় দলকে ধরাশায়ী করে। ৭০ বছরের ট্রফি খরা কাটিয়েছে সাদা-কালোরা, ফলে উচ্ছ্বাস বাঁধনছাড়া। অন্যদিকে লিভারপুলের হাতে পড়ে রইল শুধুমাত্র প্রিমিয়ার লিগ (Premier League)।

এক মাস আগেও মনে করা হচ্ছিল, এ মরসুমে যাবতীয় ট্রফি জিতবে আর্নে স্লটের (Arne Slot) দল। প্রিমিয়ার লিগে তো শীর্ষেই, চ্যাম্পিয়ন্স লিগের (UCL) গ্রুপ ফেজেও মহম্মদ সালাহরা ছিলেন অপ্রতিরোধ্য। এছাড়া কারাবাও কাপ এবং এফএ কাপেও তরতর করে এগোচ্ছিল লিভারপুল। কিন্তু পচা শামুকে পা কাটার মতো প্লিমাউথ আর্গাইল নামে এক নীচের ডিভিশনের কাছে হেরে এফএ কাপ থেকে বিদায় নিতে হয়। এরপর এ সপ্তাহেই পিএসজির ধাক্কায় ছিটকে যেতে হয়েছে চ্যাম্পিয়ন্স লিগ থেকে।

আরও পড়ুন: ম্যান ইউয়ের বড় জয়, টটেনহ্যামের বিশ্রী হার

রবিবার ছিল কারাবাও কাপের ফাইনাল। নিউকাসল একেবারেই এলেবেলে দল নয়, কিন্তু শক্তির বিচারে লিভারপুল এগিয়ে। কিন্তু লন্ডনের ওয়েম্বলি স্টেডিয়ামে রীতিমতো দাপট দেখাল নিউকাসল। বলের দখলে পিছিয়ে থাকলেও আক্রমণ, গোলে শট, কর্নার আদায়, সবকিছুতেই এগিয়ে ছিল এডি হাওয়ের দল। লিভারপুলকে ছন্নছাড়া দেখাল, সেই মানসিক কাঠিন্যই দেখা গেল না।

প্রথমার্ধের শেষদিকে কর্নার থেকে দুরন্ত হেডে গোল করেন ড্যান বার্ন। নিউকাসল শহরেরই ছেলে তিনি। এরপর ৫২ মিনিটে সমর্থকদের সপ্তম স্বর্গে তুলে দেন আলেকজান্ডার ইসাক। ৯০ মিনিট পেরিয়ে যাওয়ার পর লিভারপুলের হয়ে ব্যবধান কমান ফেদেরিকো কিয়েসা। কিন্তু সমতা ফেরানোর আর সুযোগ হয়নি। শেষ বাঁশি বাজার সঙ্গে সঙ্গে উল্লাসে আবেগে আনন্দে ফেটে পড়েন নিউকাসলের খেলোয়াড়রা, সঙ্গী হন সমর্থকরাও।

দেখুন অন্য খবর: